અમદાવાદ: બોગસ પાસપોર્ટથી લોકોને યુરોપમાં મોકલવાના ચકચારી કૌભાડમાં એન્ટી ટેરરિસ્ટ સ્કવોડ (એટીએસ)એ ઉડ્યન મંત્રાલયને પત્ર લખ્યો છે. આ કૌભાંડમાં આરોપીઓને વિદેશ મોકલવામાં કોણે કોણે ટિકિટ કરાવી છે અને કઇ ફ્લાઇટમાં તેઓ વિદેશ ગયા છે તેની વિગત મેળવવા માટે નાગરિક ઉડ્યન મંત્રાલય પાસે વિગત માગી છે. એટીએસનાં સૂત્રોના જણાવ્યા અનુસાર આ કૌભાંડમાં આરોપીઓને વિદેશ મોકલવા માટે અન્ય લોકોએ ટિકિટ કરાવી આપી હોવાનું સામે આવ્યું છે. બોગસ પાસપોર્ટથી લોકોને યુરોપ મોકલનાર ચાર શખ્સોની એટીએસએ ધરપકડ કરીને કબૂતરબાજીના ષડ્યંત્રનો પર્દાફાશ કર્યો હતો. છેલ્લાં સાત વર્ષથી આ શખ્સો રેકેટ ચાલાવતા હોવાનું એટીએસની પૂછપરછમાં સામે આવ્યું હતું અત્યાર સુધી કબૂતરબાજીમાં ૮૦ કરતાં વધુ લોકોને વિદેશમાં મોકલી આપ્યા હોવાનું પણ સામે આવ્યું છે.